মনিবের মনোরঞ্জন, লালুপুত্রের নিরাপত্তায় থাকা কনস্টেবলকে অব্যাহতি

ওয়েব ডেস্ক: রাজনৈতিক নেতারা অনেকেই সরকারি নিরাপত্তারক্ষীদের (Security Guard) দিয়ে অসম্মানজনক কাজি করিয়েছেন। এমন ঘটনা বারবার দেখা গিয়েছে। সে কখনও জুতো পরিয়ে দেওয়া হোক। বা বাড়ির বাজার করানো। বিহারের প্রাক্তন মুখ্যমন্ত্রী লালুপ্রসাদ যাদবের (Laluprasad Yadav) বড় ছেলে তেজ প্রতাপ (Tej Pratap) আরও এক ধাপ এগিয়ে যান। তিনি অন ডিউটি পুলিশকর্মীকে (Police) অশোভন নাচ করতে বলেন। বিহারের প্রাক্তন মন্ত্রী শনিবার তাঁর বাড়িতে রং খেলার সময় সোফায় বসেই এই আদেশ দেন। ওই কনস্টেবল তাঁরই নিরাপত্তায় মোতায়েন ছিলেন। রং মেখে ভূত হয়ে মাইক্রোফোন হাতে নেন তেজপ্রতাপ। এরপরই মজার ছলে বলেন, ঠুমকা নাচতে হবে। নির্দেশ না মানলে সাসপেন্ড করে দেওয়া হবে। পুলিশের মর্যাদাপূর্ণ ইউনিফর্ম পরেই নাচেন দীপক কুমার নামে ওই কনস্টেবল। তিনি ‘মনিব’ তেজ প্রতাপের মনোরঞ্জন করতে গিয়ে বিভাগীয় শাস্তির মুখে পড়লেন। ডিউটি থেকে অব্যাহতি দেওয়া হল তাঁকে।

রবিবার বিহার পুলিশের পক্ষ থেকে জানানো হয়েছে, ইউনিফর্ম পরে নাচার জন্য ওই কনস্টেবলকে ডিউটি থেকে অব্যাহতি দেওয়া হয়েছে। তাঁকে পুলিশ লাইনে পাঠানো হয়েছে। তাঁর বদলে অন্যজনকে হাসানপুরের বিধায়ক তেজপ্রতাপের নিরাপত্তায় মোতায়েন করা হয়েছে। উল্লেখ্য, তেজপ্রতাপ রং মেখে হেলমেট ছাড়াই শনিবার বাইক চালিয়ে বিহারের রাস্তায় রাস্তায় ঘুরেছেন। কেউ কেউ বলছেন, মুখ্যমন্ত্রী নীতীশ কুমারের বাসভবনের সামনে গিয়ে ‘পাল্টু চাচা’ বলেও না কি হাঁক দিয়েছেন।